फलों-सब्जियों में छिपा प्रोटीन बिगाड़ता है सेहत; गला-पेट होगा खराब, शरीर पर पड़ेंगे चकत्ते
एलर्जी किसी भी चीज से हो सकती है। आमतौर पर धूल-गंदगी से लोगों को एलर्जी होती है। कुछ लोगों को फल और सब्जियों से भी एलर्जी हो सकती है।
मेरा बच्चा लौकी और बैंगन की सब्जी नहीं खाता। उसे इन सब्जियों से एलर्जी है। भूलकर भी लौकी और बैंगन खा ले तो स्किन पर रैशेज आ जाते हैं।
ऐसा आपने कई लोगों को कहते सुना होगा। किसी को आलू तो किसी को शिमला मिर्च, गाजर तो किसी को सीताफल से एलर्जी होती है। केवल सब्जी ही नहीं, कई लोगों को फलों से भी एलर्जी होती है। किसी को सेब तो किसी को केला, खजूर, खरबूज से एलर्जी होती है।
देखा जाए तो अब फूड एलर्जी के मामले बहुत आते हैं। स्किन पर रैशेज, खुजली के मामले तो कॉमन हैं। गैस्ट्रो इंटेस्टाइनल डिसऑर्डर और सिर भारी रहने की शिकायतें भी होती हैं।
खाने-पीने की कई ऐसी चीजें हैं जिन्हें डॉक्टर भी बताते हैं कि इनसे एलर्जी हो सकती है जैसे मछली, अंडे, सीफूड, दूध, बादाम, सोयाबीन। लेकिन कम ही लोग फल और सब्जियों से होने वाली एलर्जी को लेकर अलर्ट होते हैं। न्यूट्रिशनिस्ट ईशी खोसला बताती हैं कि किसी को किसी भी चीज से एलर्जी हो सकती है, जरूरी नहीं कि फल और सब्जी हो। आमतौर पर फल और सब्जी में एलरजेंस नहीं होते। कच्चे सलाद में भी एलरजेंस नहीं होते। फिर भी कुछ लोगों को नाइटशेड वेजिटेबल्स जैसे आलू और टमाटर से एलर्जी हो सकती है।
खबर में आगे बढ़ने से पहले एक पोल में अपनी राय देते चलें-
क्यों होती है फलों और सब्जियों से एलर्जी 
फल और सब्जियों में एक खास तरह का प्रोटीन होता है जिसे प्रोफिलिंस कहते हैं। खट्‌टे फलों नींबू और संतरा, केला, तरबूज, खरबूज और टमाटर में ये प्रोटीन अधिक पाए जाते हैं।
इस प्रोटीन को हमारा इम्यून सिस्टम स्वीकार नहीं कर पाता, तब यह रिएक्शन के रूप में दिखता है।
कई बच्चों को किवी, एवोकाडो, ड्रैगन फ्रूट जैसे फलों से एलर्जी होती है, इसका कारण भी ये प्रोटीन ही होता है।
एलर्जी का कारण क्या कीटनाशक दवाओं का इस्तेमाल है? 
सब्जी और फलों को उगाने के लिए कई स्तरों पर कीटनाशक दवाओं का इस्तेमाल होता है। फलों को पकाने के लिए कार्बाइड जैसे रसायन होते हैं। किसी फल या सब्जी से एलर्जी होने के पीछे ये कीटनाशक दवाएं हो सकती हैं।
क्या ऑर्गेनिक सब्जियों से भी एलर्जी हो सकती है? 
ऑर्गेनिक सब्जियों को सेहत के लिए सेफ बताया जाता है लेकिन जरूरी नहीं कि इनसे एलर्जी न हो। कुछ लोगों को जन्म से ही खास फलों और सब्जियों के प्रति एलर्जी होती है।
जिन्हें लेटेक्स एलर्जी, उन्हें फल-सब्जियों से एलर्जी अधिक 
लेटेक्स एलर्जी तब होती है जब आप नेचुरल या सिंथेटिक रबड़ से बनी चीजों का इस्तेमाल करते हैं। कपड़े-जूते, दास्ताने, इलास्टिक बैंड, बैलून, बेबी फीडिंग बॉटल जैसी चीजों से अधिक एलर्जी होती है।
डाइटीशियन डॉ. विजयश्री प्रसाद बताती हैं कि जिन्हें रबड़ से बनी चीजों से एलर्जी होती है उनमें पपीता, एवोकाडो, केला, अंजीर, खरबूज, आम, किवी, पाइन ऐपल, पीच, टमाटर से एलर्जी देखने को मिलती है।
क्या पकाकर खाने से एलर्जी कम होती है? 
कई सब्जियों को सलाद के रूप में भी खाया जाता है जैसै खीरा, ककड़ी, टमाटर, सेलेरी। कई लोग कहते हैं कि सब्जियों को कच्चा खाने से उन्हें एलर्जी होती है, लेकिन इन्हें पकाकर खाने में दिक्कत नहीं होती। इसी तरह सेब, केला, आम को सीधे-सीधे खाने से एलर्जी हो सकती है लेकिन मैंगो शेक, बनाना शेक या सेब का मुरब्बा खाने में एलर्जी नहीं होती। डॉ. विजयश्री बताती हैं कि फल और सब्जियों को पकाने या उन्हें दूसरे रूप में इस्तेमाल करने से एलर्जी पैदा करने वाले प्रोटीन खत्म हो जाते हैं।
क्या आलू खाने से भी एलर्जी होती है? 
आलू में कार्बोहाइड्रेट और स्टार्च की मात्रा अधिक होती है। जब कोई अधिक मात्रा में आलू खाता है तो उसे एलर्जी हो सकती है। बच्चों की स्किन पर लाल चकत्ते हो सकते हैं। अगर उन्हें पहले से एक्जिमा या स्किन से जुड़ी बीमारी है तो स्थिति गंभीर हो सकती है। एक्जिमा से पीड़ित व्यक्ति कच्चा आलू छू भी ले तो उसे एलर्जी हो जाती है।
एलर्जी के लक्षण क्या हो सकते हैं? 
ये एलर्जी सामान्य से लेकर गंभीर तक हो सकती हैं। स्किन पर छोटे-छोटे घाव होना, होंठ, चेहरा और आंखों में सूजन, कुछ भी खाने पर मुंह में सिहरन होना, पेट दर्द, उल्टी जैसे लक्षण दिखते हैं। कुछ लोगों को सांस लेने में परेशानी, जीभ सूज जाना, गले में सूजन, बात करने में भी तकलीफ महसूस करना, लगातार खांसी आना जैसी शिकायतें होती हैं। टीनएज बच्चों में एलर्जी की वजह से चक्कर तक आ सकते हैं, बुखार हो सकता है।
जिन्हें एलर्जी उन्हें कौन सी सब्जी नहीं दें? 
कुछ पेरेंट्स बच्चे को बहुत सारे फल और सब्जियां एलर्जी की वजह से नहीं खिलाते। जबकि हमें यह देखना चाहिए कि किस सब्जी या फल से बच्चे में रिएक्शन हो रहा है। ईशी खोसला बताती हैं कि इसके लिए एक फूड डायरी बनानी चाहिए। इसमें नोट करें कि आलू या किवी खाने से बच्चे को एलर्जी हो रही है या नहीं। अगर होती है तो इसे बंद कर दें।
किसी को एलर्जी हो तो क्या करे? 
फल या सब्जियों से एलर्जी है या नहीं, इसकी जांच के लिए स्किन प्रिक टेस्ट कराया जा सकता है। इसकी जांच के लिए ब्लड टेस्ट काफी नहीं होता। स्किन प्रिक टेस्ट 500 से 1000 रुपए में कराया जा सकता है।
इसे ग्रैफिक से समझते हैं-
डिस्क्लेमर: यह आर्टिकल अलग-अलग देशों में हुई रिसर्च पर आधारित है, फलों और सब्जियों से होने वाली एलर्जी और उसके ट्रीटमेंट के लिए डॉक्टर से जरूर परामर्श लें। 